Lakaet eo bet ar romant brudet-mañ en Esperanteg gant Etulo (un anv-pluenn, moarvat, e ster : den bihan).  Plijus em eus kavet addizoloiñ ar romant em boa lennet pa oan krennardez gant  nebeut a interest, o vezañ m'eo luziet a-walc'h an ereadur anezhañ ha niverus-mat an tudennoù. Ne oan ket tomm kennebeut, gwezhall, ouzh an detektiv Hercule Poirot, a zesach muioc'h va evezh bremañ.  Dedennus eo teurel pled ouzh an darempredoù etre an dud hag a zeu holl eus broioù ha metoù disheñvel. Skoet e vezer ivez gant ar pezh a c'hourlak ar skrivagnerez, ha ne vez ket prederiet diwar e benn gant tudenn ebet e-kerzh ar romant : ur muntrer e oa an hini zo bet drouklazhet, mat eo ar pezh zo bet  c'hoarvezet dezhañ, ha mat pell 'zo ! Klotañ a ra mat disoc'h an enklask gant an dro-spered-se. Daoust hag-eñ eo moral avat ; da welet…  Stil Agatha Christie em eus bet amzer da sellet pizh outañ ivez : ur skritur eeun-tre ha sec'h a-walc'h, na laosk plas ebet d'ar santimantoù memes pa glask diskouez strafuilh pe dizesper an dud e-keñver an traoù braouac'hus a c'hoarvez dezho. Fazi poell ebet avat ! un dro-gaer, dreist-holl er romant-mañ a c'hoarvez penn-da-benn en ul lec'h kloz, un tren stanket e-barzh an  erc'h.  M'en dare dre be vurzhud o deus bet droed an esperantegerien da dreiñ an oberenn-se ha n'emañ ket en domani publik c'hoazh ? Mat e vije lenn Agatha Christie e brezhoneg ivez, talvezout a ra ar boan !  Da c'hortoz m'ho peus c'hoant e lenn en Esperanteg eo eeun-tre an droidigezh, unan eus al levrioù aesañ 'mije lennet er yezh-se, moarvat. Kavet e vez en-linenn evit netra, dindan meur a stumm disheñvel.